Fl-ewwel żjara tiegħu lill-pazjenti Maltin, fl-isptarijiet f’Londra, il-President George Vella ra mill-qrib il-kura speċjalizzata li qed jingħataw il-pazjenti u ħass it-toqol tagħhom u ta’ qrabathom f’dawn is-sitwazzjonijiet filwaqt li ra kif il-Malta Community Chest Fund qed tkun ta’ spalla bl-għajnuna tagħha. Fi tmiem żjara ta’ erbat ijiem f’Londra, il-President ta’ Malta, George Vella ddeskriva ma’ TVM il-mumenti meta ltaqa’ mal-pazjenti Maltin li qed jingħataw trattament fl-isptarijiet Ingliżi bħala emozzjonanti. ”Ma tistax ma tħoss għalihom dawn in-nies. Tgħid kieku kont jien x’kont nagħmel? M’hawnx sinjur u fqir. Kulħadd meta tiġi f’dik is-sitwwazzjoni kulħadd huwa bniedem li jrid is-simpatija, li jrid l-għajnuna u jrid il-mogħdrija.” F’Londra, il-President Vella żar ħames sptarijiet li jikkuraw lill-pazjenti Maltin fl-isfond tal-għajnuna li l-Malta Community Chest Fund jagħti lil qrabathom f’dawn is-sitwazzjonijiet. ”L-MCCF, meta jkunu rreġistraw magħha u jkunu infurmawha li tilgħin hawnhekk jew jakkumpanjaw pazjent jew hu l-pazjent stess, iżomm kuntatt magħha u hemm proċess li bih jieħdu lura ħafna mill-ispejjeż li jkunu għamlu.” Il-President Vella faħħar is-sens ta’ solidarjetà tal-poplu Malti u Għawdxi li jgħin lill-Community Chest Fund f’din il-missjoni. ”Aħna ngergru fuqna nfusna u naraw l-affarijiet ħżiena, però din hija xi ħaġa li żgur li l-Malti għandu jiftaħar biha.” Kemm il-pazjenti u qrabathom kif ukoll id-diriġenti u l-konsulenti fl-isptarijiet japprezzaw dawn iż-żjarat li minn żmien għal żmien isiru mill-kap tal-istat, fosthom.